Životni entuzijazam jači od invalidskih kolica

**„Uspio sam mada nisu svi mislili da mogu!“**

**Djeca s invaliditetom su osobe koje imaju određene poteškoće. Bez obzira na poteškoće, oni su ljudi koje prije svega treba poštovati i omogućiti im da primijene svoje sposobnosti na način koji oni to mogu. Jedna od osoba s invaliditetom je Antonio Kefelja kojeg život nije štedio i koji se u svojem životu susretao s mnogobrojnim poteškoćama.**

* **Antonio, vedrim i veselim duhom osvojio si učenike škole, koju pohađaš. Za početak razgovora ukratko nam se predstavi.**

Rođen sam 2. srpnja 1997. godine u Varaždinu. Živim s roditeljima i trima sestrama u mjestu Beletinec, gdje sam i završio osnovnu školu. Imam petnaest godina i pohađam 1. razred Gospodarske škole Varaždin.

* **Do četvrte godine života bio si poput svojih vršnjaka. Što ti se dogodilo tog kobnog dana?**

Nije to bio točno određen dan. Krajem mjeseca prosinca 2001. godine počeo sam otežano hodati. Roditelji su me vodili raznim liječnicima, koji su pokušali pronaći uzrok tome, ali sam kroz neko vrijeme postao nepokretan. Obilazili smo liječnike od Varaždina, Zagreba, Ljubljane, Züricha. Bili smo čak u Njemačkoj i Francuskoj, ali bez uspjeha.

* **Kad se ljudima nešto loše dogodi, većina ih se pita zašto baš meni. Jesi li se i ti zapitao zašto se baš meni to moralo dogoditi?**

Zapitao sam se, ali nisam uspio pronaći odgovor. Moja majka se pita i dandanas: „Zašto baš mojem djetetu?“ Ona je viša medicinska sestra i opterećuje se mišlju nije li prekasno reagirala ili u nečemu pogriješila. Liječnicu su ustanovili da se u mojem slučaju nije moglo ništa učiniti. U početku sam bio agresivan. Moja majka je plakala danima u kupaonici, skrivajući se od nas i pitala se zašto. Nikad nije htjela plakati preda mnom i pokazati da joj je teško, kako se ja ne bih osjećao loše.

* **Kako si se osjećao među svojim vršnjacima kad si postao svjestan svojeg invaliditeta? Kako si se nosio s činjenicom da si drugačiji od ostale djece?**

U početku sam bio uznemiren. Često se događalo da su moji prijatelji zaboravljali da sam u kolicima, pa su mi tijekom igre znali reći da im ne trebam takav. Moja majka ih je zamolila da i mene uključe u igru. Pozvali su me da se igramo rata i ja sam bio tenk. Osjećao sam se loše, ali i to je prošlo. Nakon nekog vremena naviknuo sam se na to i počeo sam se osjećati ravnopravnim s ostalom djecom.

* **Sada si srednjoškolac. Zbog čega si odabrao zanimanje hotelijersko-turistički tehničar?**

Volim biti okružen ljudima, razgovarati s njima, a posebno me veseli razgovarati sa strancima na stranom jeziku. Isto tako volim putovati, upoznavati nove kulture, nova mjesta, nove običaje. Uz to Gospodarska škola je jedna od najboljih srednjih škola u Varaždinskoj županiji. Ima mnoge prednosti, a jedna od njih je i lift koji mi omogućava kretanje kolicima.

* **Obitelj ti je najveća podrška. Tvoji roditelji se svakodnevno žrtvuju za tebe. Smatraš li da im se teško nositi s tvojim problemima? Na kakve sve prepreke nailaze u ostvarenju tvojih prava?**

Moji roditelji su se dogovorili da moj otac preuzme brigu oko mojeg školovanja, to jest vodi me u školu i na terapije. Morao je ostaviti svoj posao kako bi mogao biti uz mene cijelo vrijeme. Oni postaju sve stariji, isto kao i ja, i sve teže i teže im je fizički nositi se sa mnom, a isto tako nisu ni oni baš najboljeg zdravlja. Informacije o mogućnosti ostvarenja svojih prava, nažalost, dobivam u većoj mjeri od ljudi koji imaju iste probleme, nego od socijalnog radnika.

* **U našoj dobi svi težimo da nas okolina prihvati, da smo omiljeni u razredu. Kako se osjećaš u razredu u kojem si sad? U čemu trebaš pomoć?**

Osjećam se ugodno. Prihvatili su me kao da sam jedan od njih i zato sam sretan. Pomoć mi je potrebna pri pospremanju stvari, pripremanju za sat. U tome mi pomažu prijatelji iz razreda. Neki sam dan dobio asistenticu u nastavi, profesoricu Sandu Rukavinu. Sad se ne moram mučiti s prepisivanjem bilježaka, jer mi ona pomaže pa mi je lakše pratiti nastavu. Njezina pomoć mi je i te kako dobro došla. Ponekad mojem ocu treba pomoć u prenošenju kolica iz učionice u učionicu pa moji prijatelji uvijek rado uskoče.

* **U razredu si omiljen, zabavan, našališ se i na svoj račun. Imaš li prijatelja izvan razreda.**

Naravno. Oni su iz mojeg mjesta u kojem živim. Ne izlazim često, ali kad se zaželim odem s njima u šetnju. Svjestan sam da svi oni imaju svoje načine zabave i često puta se ja u to ne uklapam. Oni odu na igralište, igraju nogomet, trče, a ja to ne mogu. I tada sam pomalo tužan.

* **Dolasci u školu, praćenje nastave i učenje te podosta iscrpi. Kako provodiš vikend?**

Kad ne moram u školu, najviše volim dugo spavati. Netko od ukućana mi pomaže oko spremanja. Nakon doručka obavezno pročitam novine. Poslijepodne na red dolaze terapije. Idem na bazen, a katkad i na jahanje. Iako sam već pred kraj dana umoran, kasno zaspim.

* **Većina mladih u Europi i Hrvatskoj studira. Što namjeravaš nakon srednje škole?**

Nakon srednje škole volio bih upisati studij novinarstva kako bih, u budućnosti, mogao raditi kao urednik Dnevnika. Dnevnik gledam svaki dan jer volim biti informiran o aktualnim temama i o onome što se događa kod nas i u svijetu.

* **Bez obzira na svoje poteškoće vedrog si duha. Što ti pomaže da na svoju situaciju gledaš optimistično? Što te najviše veseli?**

Nikad nisam sam i uvijek sam u gužvi. Roditelji me vode svugdje. Najmanje dvaput godišnje idemo na more. S majkom i sestrom sam već dvaput bio u Lourdesu u Francuskoj i u Fatimi u Portugalu na obali Atlantskog oceana. Također, bio sam i u Švicarskoj. Ne osjećam se izolirano i to mi najviše pomaže.

* **Kad bi mogao promijeniti nešto u svojem životu, što bi to bilo?**

Osim želje da ozdravim, ne bih mijenjao ništa. Imam sve ono što mi je potrebno za sretan život. Obitelj, prijatelje… ništa od toga ne bih mijenjao.

* **Smatraš li da društvo pridaje dovoljno pažnje i važnosti osoba s invaliditetom?**

Mislim da bi društvo moglo učiniti puno više. Invalidima je onemogućen normalan život. Zbog prepreke kretanja, nama invalidima onemogućen je pristup mnogim javnim mjestima, primjerice gradskoj knjižnici. Društvo smatra normalnim da se osobe s invaliditetom prilagođavaju okolini, a trebalo bi biti obratno. Invalidima se uskraćuje mogućnost napretka kako u socijalnom, tako i u radnom okruženju. Invalide ne treba žaliti, već im omogućiti normalan i ravnopravan život.

* **Antonio, hvala ti što si nam ovim razgovorom i svojim primjerom ukazao da možemo uspjeti bez obzira što nas u životu snašlo.**

**Život je pun problema, strepnji i raznih izazova. Težak je zdravim ljudima, a kamoli onima koji imaju određenih zdravstvenih poteškoća. Ljudi s invaliditetom zaslužuju normalan i sretan život. Kao što je Antonio rekao, društvo se treba prilagoditi njima, a ne oni društvu.**

12468 Sreća

Dalia Poustecki, 1. razred

Gospodarska škola Varaždin

Mentorica : Nadica Kolarić Levatić, prof.